
Grozījumi Gada pārskatu un konsolidēto gada pārskatu likumā
Izdarīt Gada pārskatu un konsolidēto gada pārskatu likumā (Latvijas Vēstnesis, 2015, 222. nr.; 2017, 253. nr.; 2021, 224. nr.; 2023, 57.A nr.; 2024, nr. 193) šādus grozījumus:
1. 55. pantā:
izteikt piekto daļu šādā redakcijā:

"(5) Sabiedrība, kuras neto apgrozījums bilances datumā pārsniedz 450 000 000 euro un kuras vidējais darbinieku skaits pārskata gadā pārsniedz 1 000, vadības ziņojumā sniedz informāciju arī par būtiskiem nemateriālajiem resursiem un paskaidro, kā sabiedrības darbības modelis ir pamatā atkarīgs no šādiem resursiem un kā šie resursi rada vērtību."
izteikt sesto daļu šādā redakcijā:

"(6) Sabiedrība, kuras neto apgrozījums bilances datumā pārsniedz 450 000 000 euro un vidējais darbinieku skaits pārsniedz 1 000 pārskata gada laikā, vadības ziņojuma atsevišķā sadaļā iekļauj skaidri identificējamu ilgtspējas ziņojumu saskaņā ar Ilgtspējas informācijas atklāšanas likumu."
papildināt ar septīto daļu šādā redakcijā:

"(7) Ja sabiedrība, kurai nav pienākuma sagatavot  ilgtspējas ziņojumu saskaņā ar Ilgtspējas informācijas atklāšanas likumu, ir brīvprātīgi sagatavojusi ilgtspējas informāciju, vadības ziņojumā norāda, ka ilgtspējas informācija ir sagatavota, piemērojot Eiropas Komisijas noteiktos brīvprātīgās ilgtspējas ziņošanas standartus."
2. izteikt 89. panta trešo daļu šādā redakcijā:

"(3) Koncerna mātes sabiedrībai, kuras neto apgrozījums bilances datumā konsolidēti pārsniedz 450 000 000 euro un kuras vidējais darbinieku skaits pārskata gadā pārsniedz 1 000, ir pienākums konsolidētā vadības ziņojuma atsevišķā sadaļā iekļaut skaidri identificējamu konsolidēto ilgtspējas ziņojumu saskaņā ar Ilgtspējas informācijas atklāšanas likumu."
3. Papildināt informatīvo atsauci uz Eiropas Savienības direktīvām ar 4. punktu šādā redakcijā:

"4) Eiropas Parlamenta un Padomes 2026. gada 24. februāra direktīvas (ES) 2026/470, ar ko groza Direktīvas 2006/43/EK, 2013/34/ES, (ES) 2022/2464 un (ES) 2024/1760 attiecībā uz konkrētām korporatīvās ilgtspējas ziņu sniegšanas prasībām un konkrētām korporatīvās ilgtspējas pienācīgas rūpības prasībām."

